**SAJTÓKÖZLEMÉNY**

Azonnal közölhető

**#zöldenjobb: bezöldül az internet a környezetvédelemért**

Zöld pólós mozgalmat indít az Italos Karton Egyesülés

Budapest, 2017. május 29. – **A Föld felszínéről** **minden percben 36 futballpályányi erdő tűnik el; ezért az Italos Karton Környezetvédelmi Egyesülés (IKSZ) zöldpólós mozgalmat indít, amelynek célja, hogy felhívja a figyelmet a környezet megóvásának fontosságára. A #zöldenjobb elnevezésű kezdeményezés a közösségi média erejét felhasználva kívánja megszólítani az interneten sok időt eltöltő fiatalokat, és környezetvédelemre valamint szelektív hulladékgyűjtésre ösztönzi őket. A szervezet arra buzdítja a fiatalokat, hogy fotózzák le magukat egy zöld pólóban vagy zöld ruhában és osszák meg a képet, ezzel is kifejezve a környezettudatos magatartás iránti elkötelezettségüket. A kezdeményezéshez olimpikonok, művészek és médiaszemélyiségek is csatlakoztak. A mozgalmat a Környezetvédelmi Világnaphoz kapcsolódóan hívja életre az IKSZ.**

**Egy szerethető mozgalom, ami egyesíti a társadalmat**

Az Italos Karton Környezetvédelmi Egyesülés arra vállalkozik, hogy újszerű kezdeményezésével szó szerint ’bezöldítse’ az internetet. A cél, hogy minél többen öltsenek magukra zöld ruhát június 2-án és posztoljanak egy képet magukról a közösségi médiában a #zöldenjobb hashtag használatával, ezzel is megmutatva a világnak, hogy számukra fontos a környezetvédelem és ha tehetik szelektíven gyűjtik a hulladékot.

A mozgalmat a június 5-ei Környezetvédelmi Világnaphoz kapcsolódóan most először, de hagyományteremtő jelleggel hívja életre az IKSZ. Az ENSZ 1972-ben éppen ezen a napon kezdte meg első környezetvédelmi világkonferenciáját, és ugyanebben az évben június 5-ét Környezetvédelmi Világnappá nyilvánították azzal a céllal, hogy a fenntartható fejlődés eszméjét hirdesse, valamint, hogy közös gondolkodásra ösztönözze az embereket. A #zöldenjobb mozgalom szervezői azt remélik, hogy a rendhagyó kezdeményezéshez évről évre egyre többen csatlakoznak majd.

**A cél: 30%-os visszagyűjtés 2020-ra**

Az italos karton 75%-a olyan papírból készül, amely akár ötször, hatszor is újrahasznosítható, de csak akkor, ha szelektíven visszagyűjtjük, ezért a tejes és gyümölcsleves dobozok szelektív gyűjtésével és újrahasznosításával jelentős tehertől óvhatjuk meg a környezetünket. Egyetlen fát 20.000 doboz visszagyűjtésével tudunk megmenteni, ennek ellenére 10-ből 8 italos karton a kommunális hulladékgyűjtőbe kerül. A mozgalom is azt a célkitűzést szolgálja, hogy 2020-ra elérjük az 30%-os visszagyűjtési arányt.

*„Ha az emberek tudják, mekkora jelentőséggel bír a hulladékok szelektív gyűjtése és az újrahasznosítás, az italos kartonok szelektív gyűjtése tudatos és rendszeres tevékenységgé válhat a mindennapokban, ezt a tudást manapság pedig a legnagyobb hatékonysággal ott tudjuk terjeszteni, ahol a fiatalok a legtöbb időt töltik, azaz a közösségi médiában”* – fogalmazott Baka Éva, az IKSZ ügyvezető igazgatója. *„A mozgalmunk révén azt szeretnénk elérni, hogy ne csak az öltözékünk, de a szívünk is zöld legyen.* *A környezettudatos szemléletváltás közös ügyünk, és ezt összefogással, közösen érhetjük el” –* tette hozzá.

**Zöld szívű hírességek**

A #zöldenjobb mozgalomhoz olyan közismert sportolók és neves közéleti személyek is csatlakoztak, mint a Budapest Voices kórus, a Sláger FM reggeli műsorvezetői, Gyetván Csaba műsorvezető, Kammerer Zoltán, Kovács Katalin, Kökény Roland, Pars Krisztián és Vajda Attila olimpikonok, a Road és a Napkutya zenekarok.

„*A mikrokörnyezetemben, így a családomban és a kórustagok között is természetesnek vesszük, hogy szelektíven gyűjtjük a hulladékot, hiszen azokkal, akikkel közel állunk egymáshoz, hasonló a gondolkodásunk is –* árulta el Lajtai Kati, a Budapest Voices énekesnője. *„Azért is csatlakoztunk örömmel a #zöldenjobb mozgalomhoz, mert ez által a rajongóinkat is szeretnénk bevonni a kezdeményezésbe, és bízunk abban, hogy követőink pedig tovább terjesztik a jó ügyet a közösségi médiában. Szeretnénk, ha a mozgalom révén nem csupán szimbolikus, hanem tényleges javulást érnénk el az emberek gondolkodásában a szelektív hulladékgyűjtés terén*” – árulta el Lajtai Kati, a Budapest Voices énekesnője, aki a kórus tagjaival együtt szintén zöld pólóba bújik majd június 2-án.

**Még nem késő csatlakozni**

A környezettudatos nevelést nem lehet elég korán elkezdeni, ezért az IKSZ összesen 6.000 oktatási intézmény; óvodák, általános iskolák, középiskolák és gimnáziumok részére küldött ki felhívást, hogy a kezdeményezéshez minél több gyerekek is csatlakozni tudjon.

Várják munkahelyi és baráti közösségek zöld pólós fotóit is, és azok, akik csatlakoznak, egy különleges virtuális jelvényt is használhatnak, amelyet a profilképükhöz illeszthetnek be. Ez a jelvény összeköti mindazokat, akik számára fontos, hogy nap mint nap tegyenek valamit a környezetükért.

A Zöldenjobb mozgalomról bővebben az Italos Karton Környezetvédelmi és Szolgáltató Egyesülés [Facebook oldalán](https://www.facebook.com/italoskarton/), illetve a [Zöldenjobb Facebook eseményen](https://www.facebook.com/events/1859654870953553/?acontext=%7B%22source%22%3A5%2C%22page_id_source%22%3A330174033676645%2C%22action_history%22%3A%5b%7B%22surface%22%3A%22page%22%2C%22mechanism%22%3A%22main_list%22%2C%22extra_data%22%3A%22%7B%5C%22page_id%5C%22%3A330174033676645%2C%5C%22tour_id%5C%22%3Anull%7D%22%7D%5d%2C%22has_source%22%3Atrue%7D) tájékozódhatnak az érdeklődők.

**További információ:**

**Baka Éva Tölgyi Krisztina**

IKSZ Egyesülés Premier Kommunikációs Iroda

Tel: 06-20/934-1823 Tel.: 483-1860 vagy 0630/915-9002

Email: [eva.baka@italoskarton.hu](mailto:eva.baka@italoskarton.hu) Email: [tolgyi@premiercom.hu](mailto:tolgyi@premiercom.hu)